## Martínez Mus presenta un nou visor climàtic que permetrà afrontar amb més eficàcia els reptes ambientals presents i futurs

*** El visor integra dades meteorològiques i climàtiques d’alta resolució en una plataforma d’infraestructura de dades espacials
* El conseller de Medi Ambient ha presentat la nova ferramenta en una jornada tècnica organitzada pel Centre d’Estudis Ambientals del Mediterrani**

El conseller de Medi Ambient, Infraestructures i Territori, Vicente Martínez Mus, ha presentat el nou visor CEAMMEV, una ferramenta pionera que permetrà a la Comunitat Valenciana “afrontar amb més eficàcia els desafiaments climàtics i meteorològics presents i futurs”.

Martínez Mus ha inaugurat la jornada organitzada pel Centre d’Estudis Ambientals del Mediterrani (CEAM), que ha reunit representants institucionals i membres de diversos sectors estratègics per a donar a conéixer en profunditat esta nova plataforma interactiva desenrotllada amb el suport de la Generalitat.

El visor integra dades meteorològiques i climàtiques d’alta resolució en una plataforma d’infraestructura de dades espacials i es posa al servici d’investigadors, tècnics, gestors públics i societat, mitjançant mapes dinàmics i sèries temporals que cobrixen tant el present com potencials escenaris futurs.

Durant la presentació, el conseller de Medi Ambient ha subratllat que actualment “vivim un context en el qual els fenòmens meteorològics adversos es manifesten amb una freqüència i intensitat cada vegada majors. En les nostres ciutats, camps i costes ja estem veient pluges torrencials, temperatures extremes que s’avancen i sequeres prolongades que tensen els nostres recursos, infraestructures i el nostre entorn natural”, ha afirmat.

Per això, ha insistit en la necessitat de comptar amb ferramentes científiques com CEAMMEV “per a anticipar-nos als seus efectes i actuar amb rigor i responsabilitat”.

El conseller ha destacat que esta nova plataforma representa un avanç “estratègic i decidit” en la gestió ambiental del territori. “No es tracta només d’observar el que ocorre, sinó d’anticipar, planificar i actuar. Esta ferramenta ens permet llegir el territori amb precisió, mapar variables essencials com la temperatura, l’índex de sequera o el risc d’incendi i dissenyar polítiques d’adaptació més responsables i eficaces”, ha explicat.

En este sentit, Martínez Mus ha insistit que la Comunitat Valenciana “avança cap a un model de resiliència construït sobre dades, coneixement i acció”. I ha assenyalat que el valor de CEAMMEV residix no només en la seua capacitat tècnica, “sinó a ser un exemple de com convertir la ciència en valor públic. Una ferramenta útil, accessible i pensada perquè tots puguem prendre millors decisions davant dels desafiaments ambientals que ens esperen”.

Per a concloure la seua intervenció, el conseller ha felicitat “l’equip del CEAM que ha fet possible este projecte”, i ha convidat tots els agents implicats a integrar CEAMMEV en els seus treballs i estratègies.

**Jornada del CEAM**

Al llarg de la jornada, experts en meteorologia i climatologia mediterrània, juntament amb representants de diversos sectors, han conegut i compartit coneixements i explorat les funcionalitats del visor meteorològic, demostrant la seua capacitat per a visualitzar informació actual i projeccions futures d’alta resolució. La investigadora del CEAM, Samira Khodayar Pardo, ha sigut l’encarregada d’explicar als assistents les característiques d’esta nova ferramenta.

L’aplicació presentada oferix diferents capes d’informació per a unir variables com la temperatura màxima terrestre, la marina, l’índex de precipitacions o l’evaporació perquè els diferents organismes puguen extraure conclusions i aplicar-les a programes com pot ser el de la prevenció d’incendis.

En una segona fase, està previst que el visor desenrotlle una aplicació mòbil destinada a tota la ciutadania per a saber quina situació viu el conjunt de la Comunitat Valenciana i de ciutats com València, a on s’instal·laran 80 sensors per a determinar l’impacte de les onades de calor que afecten de manera especial estos espais. Igualment, s’exposaran aquelles zones més segures per a resguardar-se d’estos increments de temperatura.

Fecha: 13/06/2025